Nú verður lættari hjá teimum, sum ikki búgva í miðstaðarøkinum at vátta faðirskapin at einum barni. Elsebeth Mercedis Gunnleygsdóttur, landsstýriskvinna í familjumálum, hevur gjørt av at broyta lóg um rættarstøðu barnanna, soleiðis at tað ikki longur er eitt krav at møta persónliga á Familjufyrisitingini í Havn fyri at vátta faðirskapin at einum barni. Í staðin verður faðirskapurin váttaður skrivliga fyri Familjufyrisitingini við at undirskriva eitt oyðublað, sum verður sent Familjufyrisitingini. Seinni í ár verður enn lættari at vátta faðirskapin Tá ið Tænastuportalurin og talgildi samleikin eru klárir at taka í brúk, verður tað eisini møguligt at vátta faðirskapin at einum barni við elektroniskari undirskrift.